Ajanvaraukseton hoitajan vastaanotto päättyy Kahilanniemessä – vahvistuu Koulukadulla

Kahilanniemen hyvinvointiaseman ajanvaraukseton hoitajan vastaanottotoiminta päättyy ja on viimeistä kertaa avoinna perjantaina 20.3.2026. Lappeenrannan alueelta ajanvaraukseton hoitajan vastaanotto löytyy sen jälkeen Koulukadun, Sammonlahden ja Joutsenon hyvinvointiasemilta.

Kahilanniemen hyvinvointiaseman palvelut ovat jatkossa saatavilla vain ajanvarauksella.

Palveluesihenkilö Katariina Tuuliainen kertoo, että muutoksella saadaan resurssia kohdennettua paremmin asiakkaiden kysynnän mukaan.
– Koulukadun hyvinvointiasemalla ajanvarauksettoman hoitajan vastaanoton kysyntä on ollut huomattavasti suurempi, ja siellä jonotusajat ovat ajoittain venyneet pitkiksi. Kahilanniemen hyvinvointiasemalla puolestaan kävijämäärät ovat olleet vähäisemmät.
– Jatkossa Koulukadun ajanvarauksettomalla hoitajan vastaanotolla työskentelee yhden hoitajan sijaan kaksi sairaanhoitajaa, jatkaa Tuuliainen.

Muiden hyvinvointiasemien ajanvarauksettomat hoitajan vastaanotot palvelevat, ja palvelu on saatavissa kaikkien Etelä-Karjalan kuntien alueelta. Lappeenrannassa Koulukadun ja Sammonlahden hyvinvointiasemilla ajanvarauksettomat hoitajien vastaanotot ovat avoinna arkisin klo 9–13 ja Joutsenon hyvinvointiasemalla arkisin klo 9–11.

Hoitajien vastaanoton kesto on 10 minuuttia asiakasta kohden ja se on tarkoitettu lyhyille hoitotoimenpiteille. Päivystyksellisiä asioita ei niillä hoideta. Asiakkaat palvellaan vuoronumerojärjestyksessä.

Ajanvarauksettomalla hoitajan vastaanotolla hoidetaan mm.
• yksittäiset rokotukset
• ompeleiden/hakasten poistot
• injektiot
• korvahuuhtelut (jos korvavahaa on pehmitetty etukäteen)
• punkin poistot.

Lisätietoja:

Katariina Tuuliainen, palveluesimies, puh. 040 651 3750, katariina.tuuliainen@ekhva.fi (Kahilanniemen, Koulukadun ja Pohjolankadun hyvinvointiasemat)

Eija-Liisa Vikström, palvelupäällikkö, puh. 040 670 6241, eija-liisa.vikstrom@ekhva.fi

Linkit:

Katso täältä kaikkien hyvinvointiasemien ajanvarauksettomien hoitajan vastaanottojen palveluajat