Etelä-Karjalan hyvinvointialue testaa uutta palvelua omaishoitajien lyhytaikaisiin vapaisiin

Etelä-Karjalan hyvinvointialue (Ekhva) käynnistää keväällä kokeilun, jonka tavoitteena on helpottaa omaishoitajien mahdollisuuksia saada lyhyt, 1–3 tunnin hengähdystauko arkeensa.

Kokeilu toteutetaan 16.4.-22.5. välisenä aikana seuraavilla Lappeenrannan alueilla: Skinnarila, Uus-Lavola, Sammonlahti, Kuusimäki, Kourula, Kesämäki, Leiri ja keskusta.

Mikä palvelukokeilu on kyseessä?

Kokeiltava palvelu tarjoaa omaishoitajille ylimääräisen lyhytaikaisen vapaan, joka ei vähennä omaishoitosopimuksen mukaisia vapaapäiviä.

– Tavoitteena on löytää keinoja tukea omaishoitajien jaksamista tarjoamalla mahdollisuus lyhyeen vapaaseen ja omien asioiden hoitoon, hyvinvointialueen johtaja Sally Leskinen kertoo.

Miten palvelu toimii?

Kokeilu kohdentuu 70–75-vuotiaisiin hyvinvointialueen kanssa sopimuksen tehneisiin omaishoitajiin, joihin otetaan yhteyttä puhelimitse Ekhvalta maanantaina 23.3.

Kokeiluun osallistuvilla omaishoitajilla tulee olla käytössä henkilökohtainen sähköposti sekä pankkitunnukset tai mobiilivarmenne vahvaan tunnistautumiseen. Puhelussa ei kysytä tai pyydetä pankkitunnuksia vaan varmistetaan, että omaishoitaja voi kirjautua kokeilun aikana sähköiseen palveluun.

Lyhyitä vapaita voidaan tarjota arkisin klo 10–16.

Käynnit kotona toteuttavat pareittain LABin hyvinvointialan ja Saimaan ammattiopiston sosiaali- ja terveysalan opiskelijat, jotka suorittavat opintojaan Ekhvan kotihoidossa, ympärivuorokautisessa palveluasumisessa tai muussa Ekhvan yksikössä. Yhteistyökumppanina toimii sähköisen palvelun tarjoaja Oima Oy.

– Testaamme samalla täysin uutta digitaalista ratkaisua omaishoitajien lyhytaikaisen vapaan järjestämiseen, projektipäällikkö Sari Hokkanen kertoo.

Kotikäynnin aikana opiskelijat eivät tee hoitotoimenpiteitä eivätkä osallistu lääkehoitoon, vaan ovat omaishoidettavan seurana ja tukena arjessa.

Kokeiluun osallistuville omaishoitajille palvelu on maksuton. Lappeenrannan kaupunki tukee kokeilua tarjoamalla opiskelijoille ilmaiset linja-autokyydit kotikäynneille.

Kokeilun seuranta ja jatkoarviointi

Kokeilun jälkeen sekä omaishoitajat että opiskelijat voivat antaa palautetta sähköisessä palvelussa.

Kokeilun jatkosta päätetään saatujen palautteiden ja kokemusten pohjalta.

Lisätietoja

Sari Hokkanen, projektipäällikkö, p 0406838962, sari.hokkanen@ekhva.fi

Irina Snellman, Ikääntyneiden asiakkuusyksikön johtaja, p. 040 155 8770, irina.snellman@ekhva.fi

Kuka voi osallistua?

Uutta sähköistä palvelua testaamaan kutsutaan omaishoitajia:

joilla on käytössään pankkitunnukset tai mobiilivarmenne vahvaan tunnistautumiseen

ovat 70–75-vuotiaita

asuvat 53850, 53810, 53600, 53650 tai 53100 postinumeroalueella, ei kata kokonaan kaikkia postinumeroalueita.

käyttävät sähköpostia ja tietokonetta/mobiililaitetta.