Sosiaalihuoltoa näkyvämmin ja paremmin yhteistyöllä

Kansainvälistä sosiaalityön päivää vietetään 17.3. teemalla ”Yhteistyö on kestävä tie eteenpäin”.

Sosiaalityön johtaja Merja Heinonen haluaa kiittää Etelä-Karjalan hyvinvointialueen sosiaalityön ammattilaisia hyvästä työstä asiakkaidemme hyväksi ja toivottaa kaikille hyvää sosiaalityön päivää.

Yksi meidän voimavaramme on, että teemme sosiaalihuollossa asioita yhdessä terveydenhuollon kanssa koko ajan tiiviimmin. Itse asiakasprosessit ovat entistä enemmän matalan kynnyksen neuvontaa ja ohjausta.

Merja Heinonen, sosiaalityön johtaja

Sosiaalityö on monialaista ja moniammatillista asiantuntijatyötä, jossa navigoidaan monimutkaisten elämäntilanteiden ja kriisien läpi. Työ on yhdistelmä vaativaa arviointia, psykososiaalista tukea ja verkostotyötä, usein tilanteissa, joissa asiakkaat ovat kohdanneet vakavan sairauden tai vammautumisen, asunnottomuuden, kaltoinkohtelun, kuolemaa tai addiktion, työttömyyden tai taloudellisen kuormituksen ilmiöitä.

Sosiaalityön kentällä ei kuitenkaan toimita yksin. Sosiaalityön päivän teeman mukaisesti vain yhteistyöllä rakennetaan kestäviä palveluita. Hyvinvointialue nostaa erityisesti esiin erittäin hyvän yhteistyön kolmannen sektorin toimijoiden kanssa. Ekhva haluaa kiittää kaikkia yhteistyökumppaneita hyvästä yhteistyöstä ja siitä, että ammattilaisiamme kutsutaan aktiivisesti mukaan tekemiseen.

Meillä toimii sosiaalityön verkosto, jossa kiinnitetään huomiota ajankohtaisiin ilmiöihin Etelä-Karjalassa ja pyritään ammattilaisten näkemyksellä edistämään kehittämistä ja ajankohtaisiin ilmiöihin tarttumista.

Rebekka Kervinen, sosiaalityöntekijä

Hyvä uutinen verkostosta on se, että Walkers-auto on saanut kolmen vuoden lisärahoituksen ja jatkaa toimintaansa Imatralla.

Merja Heinonen pohtii, että vaikka ajat ovat taloudellisesti vaikeat, niin moniammatillinen yhteistyö on kannattavaa, sillä se takaa oikea-aikaiset ja vaikuttavat palvelut asiakkaille.

- Etelä-Karjalan alueella sosiaalihuollossa työskennellään moniammatillisesti ja hyödynnetään systeemistä työotetta.

Uusi video työikäisten sosiaalipalveluista

Viime vuonna on kehitetty osana STM:n koordinoimaa Hyvän työn ohjelmaa asiakkaille suunnattu video työikäisten palveluista. Kehittäminen on Ekhvan kaikilla työntekijöillä osa työarkea.

Katso video tästä (avautuu uudessa välilehdessä)

Faktoja sosiaalityöstä Etelä-Karjalan hyvinvointialueella

Kansallinen ammattisuojattu nimike sosionomi otettu Ekhvalla käyttöön Talentian ohjeistuksen mukaisesti.

Rakenteellisen sosiaalityön toteutussuunnitelma on laadittu.

Sosiaalihuollon henkilöstöä on laajalti koulutettu systeemiseen työskentelyotteeseen.

Asiakastyössä näkyy paremmin kokonaisvaltainen arviointi ja jaettu asiantuntijuus. Asiakaspalautetta kerätään ja hyödynnetään aiempaa systemaattisemmin. Palvelujen kehittämisessä näkyy enemmän asiakkaan arjen näkökulma.

Sosiaalityö asemoituu selkeämmin osaksi hyvinvointialueen ydintoimintaa. Sosiaalityön asiantuntemusta hyödynnetään aiempaa enemmän palvelu‑uudistuksissa ja arvoverkkotyössä.

Hyvän työn hankkeessa selvitettiin ja kirkastettiin sosiaalialan työntekijöiden tehtäviä.

Organisaatiouudistus auttaa pois siiloista

Etelä-Karjalassa rakenteellisista siiloista luovuttiin ja uudistetaan vahvasti sosiaali- ja terveydenhuoltoa, jotta ne toimisivat paremmin yhdessä. Tästä hyvinä esimerkkeinä ovat organisaatiouudistus ja Joutsenon hyvinvointiaseman pilotti. Ekhvalla on vain yksi sosiaali- ja terveydenhuollon toimialue, joka jakautuu yhteisiin sote-palveluihin ja asiakkuuskehään, jotka muodostavat toimialueen yhdessä. Ennen sosiaali- ja terveyspalvelut olivat eri toimialueilla. Lue lisää tiedotteesta.

Joutsenon hyvinvointialueen pilotissa keskeisiä asioita ovat esimerkiksi se, miten ajoissa tunnistetaan asiakkaan sosiaali- tai terveydenhuollon tarve ja kuinka yhteistyö eri toimijoiden välillä käytännössä käynnistyy. Lue lisää.

Lisätietoja:

Merja Heinonen, sosiaalityön johtaja, puh. 040 8397 679, merja.heinonen@ekhva.fi

Sosiaalityön verkosto:
Rebekka Kervinen, sosiaalityöntekijä, puh. 040 357 7762, rebekka.kervinen@ekhva.fi